Tegò nicht bë so przódë nie ùmëkcył, żebë na Kaszëbë przëjacha kaszëbskô reprezentacjô w hókeja! Wiele jesz dërch nie wié ò tim, że w Kanadze mieszkô kòle 10 tësący Kaszëbów, a terô co gadac, że pòtrafią òni tak dobrze grac w hókeja, jak nôlepszé klubë w Pòlsce. Ta prôwda ùkôza sã w całoscë na Kaszëbsczim Wikeńdze Hókejowim, 5 i 6 łżëkwiata na halë Òlivia we Gduńskù. Wszëtkò sã zôs wzãło òd Dawida Szulësta (David Shulist) – òd lat przédnika Kaszëbów w Kanadze, czedës lidera stowôrë Wilno Heritage Society, dzys mera gminë Madawaska Valley, dze nôwicy Kaszëbów mieszkô. Drëgą kaszëbską gminą je Killaloe Hagarty. Tam rządzy Kaszëbka, co rodną mòwã dobrze znaje. Prawie to, że òni jesz tak piãkno rozmieją pòkôrbic pò kaszëbskù, stoji ù fùndameńtów mòstu drëszbë, jaczi bëlno sã rozwinął, pòcząwszë òd Żukòwa w 2008 rokù. Madawaska zdrëszëła sã z Lëpùszã Kanadijsczi Kaszëbi bëlë tu przez całi tidzéń. Jednym z wôżnëch pąktów jich bëcégò bëło pòdpisanié wstãpnégò pòrozmieniô ò drëszbie midzë gminama Madawaska a Lëpùsz, skąd nôwicy wëjachało jich w pòłowie XIX wiekù. Temù jich tak tam cygnie. Bëlë òni w lëpùsczi szkòle, dze rozegrelë krótczi mecz ùnihókeja ze szkòłowima dzôtkama, bëlë w ùrzãdze, dze pòdpiselë pierszé pismiono a zjedlë môltëch zrëchtowóny przez lëpùsczé gòspòdënie, bëlë na mszë w Lëpùszu, jaką òdprôwiôł ks. Władisłôw Szulëst, òd lat ùkôzywający prôwdã ò Kaszëbach w Kanadze, bëlë kùreszce na smãtôrzu, dze szukelë grobów ze swòjima nôzwëskama. A to bëło czësto letkò. Kò nie felëje tam Szulëstów, Kùlasów, Piekarsczich, Brzezyńsczich, Kaszubków, Skibów i jinszich. Taczé prawie nôzwëska mają hókejiscë, dlô chtërnëch kaszëbskô zemia sta sã terô w pełni tatczëzną.